આ બધા જ જોબના અનુભવો બાદ નક્કી કર્યું કે હવે ફ્રીલાન્સ સિવાય કોઈ કામ જ નથી કરવું. જે થાય એ જોયું જશે. જે કામ માટે તમે સજજ હો, પોઝિટિવ હો તેના માટે તમને આગળ વધવાના રસ્તા મળી જ રહે છે. હું પણ ‘કચ્છમિત્ર’, ‘પ્રાણવાયુ’ મેગેઝિન, ‘સંદેશ સ્ત્રી’ મેગેઝિન, ‘ગુજરાત ગાર્ડિયન’, દૂરદર્શન, ‘આરપાર’ મેગેઝિન, ‘વન ઇન્ડિયા ગુજરાતી’, ‘ફીલિંગ્સ’ મેગેઝિન, GSTV અને હવે ‘ચિત્રલેખા’ સાથે જોડાતી ગઈ અને ફ્રીલાન્સર તરીકેનું કામ શરૂ કરી દીધું. ફ્રીલાાન્સિંગના કામમાં સતત વ્યસ્ત રહીને કામ કરવાનો એક અનેરો આનંદ મળે છે. જો કે આ ક્ષેત્રમાં પણ સ્પર્ધા છે ત્યારે હું કોઈની લીટી ભૂંસવાના નહીં પરંતુ મારી લીટી લાંબી કરવાના નિયમ સાથે ચાલી રહી છું અને મારા કામને 100 પર્સન્ટ આપવાની કોશિશ કરૂ છું. ફ્રીલાન્સિંગ ક્ષેત્રમાં મારી સફળતાનો બસ આજ મંત્ર છે કે શ્રેષ્ઠ કામ આપવું.